સપ્ટેમ્બર વલણ તેજીવાળા માટે ખરાબ રહ્યો હતો તો ફરી એકવાર મંદીવાળાનો હાથ ઊપર જોવાયો હતો. પૂરા થયેલા વલણ દરમિયાન સેન્સેક્સમાં 2,366 અને નિફ્ટીમાં 700 પોઇન્ટનો એટલે કે છ ટકાનો ઘટાડો જોવાયો હતો. અમેરિકન ફેડરલ રિઝર્વે વ્યાજદરમાં વધારો કરતાં અને વૈશ્વિક શેરબજારોમાં નરમાઇનો માહોલ રહેવાની સાથે ક્રૂડના ભાવ ચાર વર્ષની ઊંચી સપાટીએ રહેતાં તેની નકારાત્મક અસર થઈ હતી. રિઝર્વ બેન્ક દ્વારા ફાઇનાન્સિલ માર્કેટમાં નાણાં પ્રવાહિતા વધે તેવા પગલાં લેવામાં આવ્યા હોવા છતાં અને આગામી મોનેટરી પોલિસીની બેઠકમાં સીઆરઆરમાં ઘટાડો કરવામાં આવે તેવી વધેલી સંભાવનાઓ છતાં આ કારણ ડિસ્કાઉન્ટ થઈ ગયું હતું. ગુરુવારના ઘટાડા પાછળ ફાઇનાન્સિયલ શેરો, પ્રાઇવેટ બેન્ક અને ઓટો શેરોની વેચવાલી મુખ્યત્વે જવાબદાર હતી. યશ બેન્ક સામે રિઝર્વ બેન્ક તપાસ હાથ ધરે તેવી વાતો પાછળ શેરનો ભાવ લગભગ દસ ટકા તૂટ્યો હતો.